Matovič, Igor, podpredseda vlády a minister financií SR (2021-12-10):
Ďakujem veľmi pekne. Patrí sa reagovať, keď vystúpil bývalý minister financií, síce nie môj predchodca, ale predchodca predošlého ministra financií. A tak som rozmýšľal, keď som počúval tú pol hodinu. Priznám sa, že možno tak 15 minút sústredene a potom trošku už menej, lebo sa to trochu opakovalo, že ako by som charakterizoval, keď on sa snažil charakterizovať rozpočet rôznymi nálepkami, a ako by som charakterizoval (ruch v sále a zaznievanie gongu) to jeho vystúpenie. A myslím si, že najlepšie to vystihuje vystúpenie bývalého ministra financií za stranu SMER ako také slintavé lízanie cez sklo, že v podstate minister financií, ktorý, proste mafiánsky pokladník, lebo akože naozaj strana SMER sa správala ako organizovaná zločinecká skupina a naďalej sa tak správa, a takto isto sa správal aj vlastne k našim spoločným peniazom, tak keď ten mafiánky pokladník zrazu nemôže dosiahnuť na tie verejné statky, na ten rozpočet, tak potom za takýmto rečníckym pultom, keď rozpráva o tom rozpočte, tak naozaj mi to pripadalo, ako keby mal obrovské nepriestrelné sklo a vedel, že tam za tým je tých 20 mld. eur, ktoré by mohli rozkrádať s tou svojou bandou, ale nejako sa k tomu nevedia dostať, tak im zostáva jediné, aby slintali a lízali to sklo a snažili sa nejakým spôsobom k tým peniazom dostať. A tak obrazne, našou úlohou v koalícii je zabezpečiť, aby cez to sklo sa už v živote títo mafiáni nedostali, aby neovládli správu vecí verejných, správu verejných financií, verejných statkov, lebo to, čo spôsobili pri správe verejných financií, bola doslova katastrofa. Ten človek, ktorý tu vystupoval a bez hanby mudroval o správe verejných financií, vyfasoval rozpočet, ktorý ma dlhodobú udržateľnosť, tzv. parameter S2 1,6 %. To znamená, že v horizonte 50 rokov na pokrytie dôchodkových nárokov súčasných pracujúcich ľudí, ktorí potom by boli dôchodci, by sme potrebovali prijať konsolidačné opatrenia vo výške 1,6 % HDP. Čo to znamená? Že by sme museli zvýšiť zdroje príjmov približne o 1,6 mld. eur, keď to poviem v hodnote súčasných peňazí, ročne, alebo by sme ušetrili nejakými výdavkami, ktoré by sme skresali, 1,6 mld. eur alebo 1,6 % HDP, úplne realistická úloha, a týmto by sme zabezpečili dlhodobú stabilitu verejných financií na to, aby sme sa napriek tomu, že prichádza demografická kríza, kvôli tomu, že sa nám státisíce detí nenarodilo – a do budúcna nám budú chýbať na pracovnom trhu – a že nám Husákove deti a spol. odídu postupne do dôchodku a budú tam tým pádom vyššie nároky na dôchodky, tak by sme to v pohode zvládli. Stačilo by nám, aby sme teda usporili alebo získali navyše 1,6-percenta HDP. A ten minister financií, tej mafiánskej strany s názvom SMER – sociálna demokracia, spôsobil za to mimoriadne krátke pôsobenie na poste ministra financií, že štvornásobne nám narástol koeficient S2 na viac ako 6 %. A to znamená, že už v čase, keď odovzdával vlastne hospodárenie s verejnými financiami, alebo s verejnou kasou Edovi Hegerovi vo februári, alebo teda v čase volieb, tak už nebolo, nestačilo usporiť alebo získať navyše 1,6 % HDP, ročne 1,6 mld. eur, ale viac ako 6 mld. eur. Aby ste vedeli, že o čom približne... alebo s čím by sme to mohli porovnať, je to suma, ktorá je približne taká istá, ako vyberie celé Slovensko na DPH za rok. Čiže mali sme tu tak nezodpovedného ministra financií v osobe pána Kamenického, že narobili také dlhy, také záväzky a najmä v panike pred voľbami, že prehrajú voľby a pôjdu do basy, že museli by sme zvýšiť obrazne DPH-áčku na dvojnásobok, aby sme boli schopní do budúcna financovať dôchodky v Slovenskej republike. A toto je tá dlhodobá udržateľnosť verejných financií, toto je parameter, podľa ktorého, kľúčový parameter, podľa ktorého Európska komisia, Eurostat hodnotí, ako sa správame zodpovedne k našej spoločnej kase, a v tomto parametri ten minister, ktorý tu teda vystupoval, sprepytujem, minister financií Kamenický, urobil katastrofickú prácu a urobil zo Slovenska v priebehu necelého roka najhoršiu krajinu zo všetkých 27 krajín v Európskej únii. Takže toľko by som chcel povedať k „odbornosti“ predrečníka. Toľko by som chcel povedať k „zodpovednosti“. S dôrazom to hovorím preto, lebo jedno aj druhé sú vo veľkých úvodzovkách. A aby sme teda vedeli, že kto nám to tu o morálne kázal, kto nám to tu o zodpovednom správaní veci verejných kázal. No a potom som si poznačil ešte pár viet, ktoré bývalý to minister hovoril, a tiež mi to pripadalo a na základe toho som sa tak, ten obraz vytvoril, že z ich strany, alebo z jeho strany mi to pripadalo také, áno, také uslintané lízanie rozpočtu cez sklo, že silou mocou by sa k tomu chcel dostať. Má zrejme túžbu, aby znova mohol takto nezodpovedne nakladať s našimi verejnými zdrojmi, a ako som povedal, našou úlohou je týmto ľuďom v tom zabrániť. A nielen dnes, takto za rok, takto v budúcich voľbách a naďalej. Čiže povedal napríklad vetu, že toľko peňazí, koľko má táto vláda k dispozícii, nemala žiadna vláda. No keď si to pustíte zo záznamu, tam doslova budete cítiť to, ako... akoby túžil po tom, aby, aby teda vlastne pri tom teraz, pri tom koryte boli, aby mohli naďalej rozpráv... rozkrádať a plniť Kičurove trezory zlatými tehlami, tunelovať peniaze na účty na Bahamách a v Belize, aby si mohli užívať z našich spoločných peňazí, ale necítil som žiaden úprimný záujem o to, aby pomohol veci, aby mu záležalo na tom, že budeme mať nekorupčne spravované verejné zdroje. Klamal o tom, že nechceme valorizovať platy zamestnancom verejnej správy. Doslova klamal, lebo veľmi dobre vie, že keď sa rozpočet predkladal, neboli uzavreté kolektívnej vyjednávania a tie boli uzavreté v posledných dňoch alebo približne pred týždňom, a že zamestnancom verejnej správy od júla budúceho roku rastú platy o 3 %. Áno, nie je to veľa, ale jednoducho nie je tu nula, ako tu rozprával on a šíril bludy. Rovnako dostanú všetci zamestnanci verejnej správy jednorazový príspevok 350 eur. Takisto klamal o tom, že také niečo neexistuje. Podsúval tu, že to je rozpočet výrazného rastu výdavkov na zbrojenie. Zamlčal to, že áno, bol to minister financií Matovič, ktorý vyrokoval s ministerstvom obrany, že výdavky na zbrojenie nebudú rásť tak prudko, ako naplánovala strana SMER na základe verejného prísľubu Roberta Fica, Petra Pellegriniho a Zuzany Čaputovej voči NATO, že budeme zvyšovať naše výdavky až na úroveň 2 % HDP, a ja som dohodol s ministrom, s ministerstvom obrany že zastabilizujeme tento rast na 1,8 % HDP, čiže do budúcna o 200 mil. približne menej ročne, ako dohodol Fico, Pellegrini či Čaputová. Takže kritizovať niečo, čo vlastne ich predseda sľúbil voči NATO, a ja som vyrokoval zníženie výdavkov na zbrojenie, je naozaj bohapusté klamstvo a opäť znakom toho, že si minister bývalý Kamenický myslí, že voliči SMER-u sú zrejme hlupáci a nevedia si spojiť jednu s druhým a byť v obraze. Hovoril o tom, že toto je rozpočet enormného zadlžovania, no akosi mi v tom polhodinovom vystúpení chýbalo, že aspoň raz povedať, že áno, celý svet sa zadlžuje, lebo covid. Lebo sem prišli kríza, s ktorou nikto nepočítal, ani my, ani vy, ani nikto na tom svete, a vzhľadom na to, že áno, musíme riešiť problémy v súvislosti s covidom, sa aj zadlžujeme. Zároveň kritizoval to, že sme najviac zadlžili aj v minulom roku, aj sme najmenej pomáhali ekonomike. Jedno aj druhé je lož. Áno, pomáhali sme ekonomike mimoriadnym efektívnym spôsobom. Neišli sme na to tzv. helicopter money, alebo teda sypať peniaze z helikoptéry bez rozmyslu všetkým, len aby ekonomika nezastala, ale vedeli sme, v akom, akú špajzu vykradnutú nám smeráci nechali, a preto sme sa snažili veľmi cielene pomôcť doručiť podnikateľom, a výsledok bol taký, že zisky za minulý rok firiem, zisky, všetky zisky dokopy všetkých firiem boli len o jednu tisícinu nižšie ako v roku 2019, keď sme mali rok úplne bez covidu, bez krízy. Ešte raz, o jednu tisícinu boli zisky firiem za rok 2020 nižšie voči roku 2019. A tento výsledok sa ráta. Čiže nie, že koľko by sme na tú pomoc minuli, ale ako efektívne sme ju minuli. To sme sľúbili voličom, takto sme sa správali a toto sú výsledky. Veľmi naozaj cynické mi pripadá a znova sa to tu stalo jak predvčerom, či kedy to bolo, vystúpil tu šéf tejto mafiánskej strany Robert Fico a hovoril o tom, pomaly sa išiel rozglejiť, ako tým zdravotníkom obetavým v nemocniciach musíme pomôcť, ale zabudol pritom povedať, že kto tú katastrofu v tých nemocniciach spôsobil. Zabudol povedať, že áno, presne on, ten cynický, chladnokrvný vrah, ktorý si pozýva ľudí z celého Slovenska a zváža ich v preplnených autobusoch, a vie, že tí ľudia tam nachytajú ten covid, a zváža ich iba preto, aby vyzeral naďalej silný a mocný, že dokáže naplniť námestia, tak tento cynický, chladnokrvný vrah svojich vlastných voličov spôsobil tú katastrofu v nemocniciach a dnes tí lekári a zdravotné sestry, áno, liečia tam voličov a ľudí, ktorých nakazili jeho voliči, ktorých on si pozvážal autobusmi na námestia ešte toť prednedávnom, 17. novembra, a to treba zároveň pri tom povedať. To musí hovoriť aj Robert Fico, aj Kamenický, aj každý jeden, ktorý toto toleruje a mlčí vtedy, kedy by mal kričať. Vy ste zaplnili nemocnice vaším nezodpovedným správaním, tým, že ste burcovali ľudí proti opatreniam, že ste burcovali ľudí na námestiach proti rúškam, proti respirátorom a zvážali ste ich tisíce krížom cez celé Slovensko a ešte ste im za to platili. Vy ste pozvali svojich vlastných voličov na cestu smrti do Bratislavy, na vaše mítingy do Rimavskej Soboty a neviem, kde inde ste ich robili. Vy ste zaplnili covidové oddelenia ľuďmi, ktorí vás volili, a vy ste ich obetovali. Vy ste ich použili ako živé štíty preto, aby ste si zachránili svoj pobyt na slobode alebo predĺžili svoj pobyt na slobode, lebo viete, že desiatky ľudí proti vám svedčia, proti tomu, čo ste s týmto štátom robili. A prísť potom sem ako bývalý ministerko financií a hovoriť o tom, ako musíme pomôcť tým zdravotníkom na tých covidových oddeleniach, lebo oni sa tam obetujú za nás. Nie, oni lieš... riešia vaše problémy, ktoré vy ste spôsobili. Ste spôsobili smrť tisícov ľudí. Nevinných ľudí. Potom tu hovoril niečo o tom, že týmto rozpočtom, že to je vlastne vydieranie koaličných partnerov. No bodaj by ste vy vydierali vašich koaličných partnerov pri tých všetkých blbostiach, čo ste schvaľovali a čo ste rozkrádali. Bodaj by vy takýmto spôsobom si povedali, že nedovolíte rozkrádať verejné financie, keď sa neprijmú ochranné opatrenia voči verejným financiám, čo ochranné opatrenia sú. Áno, potrebujeme prijať zákon o výdavkových stropoch práve preto, aby sme predchádzali tomu, že keď príde nezodpovedný minister financií alebo príde nezodpovedná koalícia k moci, aby nemohli rozkrádať jak po nebohom, to, čo tu robili smeráci, Danko, a neviem, ešte s kým ste to vládli. Potrebujeme prijať zákon, ktorý bude chrániť a nadstaví naozaj udržateľný dôchodkový systém, nie to, čo ste spravili vy, atrapu dôchodkového systému, ktorá sa rozsype za 20 rokov a nebude na dôchodky, alebo ľudia budú mať úplné žobračenky, lebo jednoducho nebude z čoho. A potrebujeme prijať zmenu zákona o dlhovej brzde, ktorú, áno, vy ste boli pri tom, keď sa schvaľovala, ale dnes sa ukazuje, že je úplne neúčinná, lebo stačí podať demisiu vlády a na dva roky je vypnutá. Načo nám je taký zákon? Čo chráni? To sú tri kľúčové zákony, ktorým budeme chrániť zodpovedné hospodárenie alebo zabezpečíme zodpovedné hospodárenie s verejnými financiami. A to nie je vydieranie, keď ja si dávam podmienku, že nebudeme čerpať navyše voči 4,3 %, dokedy tieto zmeny neprijmeme, lebo inak, bohužiaľ, aj v našej koalícii by to fungovalo tak, že peniažky sa rozkotúľajú a kľúčové zmeny sa neprijmú. Je to moja úloha, chrániť verejný záujem, chrániť verejné financie a budem to robiť a nie je to vydieranie. Že ste to vy nedokázali, to je vaša hanba a vaša chyba. Keď tu ako minister financií ľuďom podsúva, že aké obrovské výdavky a podobne, a nepovie to, že áno, že súčasťou tých výdavkov a príjmov zároveň sú aj eurofondy, ktoré vy ste neboli schopné čerpať, lebo vy ste vedeli, že predtým, keď ste ich na starosti mali, tak ste toľko toho rozkradli, že potom sme len platili pokuty voči Európskej komisii. A potom, keď sme si zošroubovali pravidlá alebo Komisia keď nám zošroubovala pravidlá, tak ste chodili okolo toho jak nejakí zbojníci okolo vatry a rozmýšľali ste, že čo teda, ako tú vatru preskočiť, jak to teda si z tých eurofondov ukradnúť, a toľko ste rozmýšľali, až sme teraz v situácii, že za dva roky v strese musíme čerpať, bezkorupčne čerpať a naozaj na zmysluplné účely približne 8 mld. eur. To je vaša hanba. Áno, my to máme teraz na starosti, máme to v nákla... máme to v príjmoch, máme to vo výdavkoch, ale to je vaša hanba. Vašu robotu robíme a ešte nás idete za to kritizovať. Krásna veta bola aj, a možno tú si nechám na koniec, ale poviem ju teraz, už keď som pri nej, citujem: „Priority tejto vlády nie sú správne nastavené, tak aby sa míňali na správnom mieste.“ No, jasné, keď mafiánsky pokladník alebo pokladník mafiánskej strany, ktorá mala jediný cieľ – z verejných financií čo najviac ukradnúť, keď vidí tento rozpočet, že naozaj cielene dávame tam, kam treba, a snažíme čo najmenej zadlžovať počas krízy, tak keď on to tam vidí, tak jeho optikou, z jeho uhla pohľadu platí presne to, čo povedal, priority tejto vlády nie sú správne nadstavené, tak aby sa míňali na správnom mieste. Áno, priority vlády, ktoré tu vládli, tri vlády SMER-u boli také, aby to končilo obrazne presne tak, ako vidíme alebo sme videli v trezore Kajetána Kičuru zlaté tehličky. To by boli priority vaše, to by bolo správne nadstavenie k rozpočtu, aby sa mí... aby sa plnili vaše súkromné peňaženky, vaše súkromné účty, vaše súkromné trezory. Ja som to aj predpovedal v podstate pri tom úvodnom slove, že určite v tomto duchu tu bude tento pokladník mafiánskej strany vystupovať, že zamlčí, že pri náraste hrubého dlhu, vlastne to bolo pri rozprave, pri nárastu hrubého dlhu, že zamlčí rozdiel vlastne medzi čistým a hrubým dlhom a že bude strašne robiť z toho vedu, ako nám výrazne narástol hrubý dlh, a že zamlčí to, že my sme v náraste hrubého dlhu mali 10 mld. eur predzásobenie. To znamená, do pokladničky požičali sme si na finančných trhoch za nízke úroky, dali sme si do pokladničky na budúce splátky úverov, ktoré, alebo teda záväzkov, ktoré máme. A preto, keď aj to, čo dáme do pokladničky a neminieme, sa počíta do tzv. hrubého dlhu, a preto treba na nárasty reálne zadlženia pozerať cez optiku čistého dlhu, kedy sa to, čo je v pokladničke, odráta, a naozaj reálne sa pozerá na reálne zadlženie štátu, a nie cez optiku hrubého dlhu. Potom tu spochybňoval to, že Slovensko v minulom roku dopadlo ako tretie najlepšie podľa hodnotenia Európskej komisie a Eurostatu na základe kritéria, aký sme mali nárast deficitu z roka na rok. Čiže nárast deficitu 2020 voči roku 2019. Úmyselne klamal tu, lebo zase on nie je úplne hlúpy a čítať aspoň vie, úmyselne klamal, že v správe Rady pre rozpočtovú zodpovednosť je Slovensko na 19. mieste, a nie na 3., lenže použil úplne kritériá iné. Ten graf, ktorý tam je, alebo teda ten, ten stĺpcovitý graf v správe pre Radu pre rozpočtovú zodpovednosť hovorí o úplne niečom inom. Hovorí o náraste dlhu a tam sme boli 19. v náraste hrubého dlhu, ale ja som hovoril o náraste, o zvýšenia deficitu rok verzus rok, rok 2020 verzus rok 2019. A keď odrátame ešte tých 1,7 mld. eur ich kupovania voličov pol roka pred voľbami, čo rýchlo, rýchlo prijímali rôzne hlúposti, len aby sa v tej base nevyskytli, príklad – štvornásobné zvýšenie vianočných dôchodkov, tak keď toto ešte od toho odrátame, tak sme dopadli ako prvá krajina v Európskej únii, ako najlepšia hospodáriaca z 27 krajín na základe parametru nárastu deficitu. Ale, samozrejme, klamár klamal jako pohan. No, a potom to sú už iba také dve klamstvá posledné, keď zase tu podsúval to, že jak super bol bankový odvod nadstavený. Bankový odvod bol čistý podvod na ľuďoch. Bankový odvod fungoval tak, keď si predstavíte, že keď ste banka na Slovensku a ste v strate, ale povedzme, že, že máte nulu, tých bánk nie je veľa, O. K, ale teraz poviem príklad taký, že keď banka s nulovým ziskom, tak tak či tak musíte zaplatiť 0,4 % zo všetkých vašich vkladov, ktoré máte. Ak ste banka, ktorá máte vklady za 1 mld. alebo za, aby sa dobre počítalo, za 100 mil., tak 0,4 %, percento máte milión, 400-tisíc eur ste museli zaplatiť na bankový odvod napriek tomu, že ste mali zisk nula. Keď ste mali nie vklady 100 mil., ale miliardu, tak ste museli zaplatiť 4 mil. Ak ste mali 10 mld., tak ste museli zaplatiť 40 mil. na bankovom odvode napriek tomu, že ste mali zisk nula. Čo tie banky urobili? Banky logicky, teda zase keď si chceme refinancovať náš dlh ako krajiny, tak my zase si od bánk, štát si požičiava od bánk peniaze na, na 5 rokov, 10 rokov, pokladničné poukážky, dlhopisy, a keď teda si požičiaval na 10 rokov a od takejto banky, tak banka si započítala tých 0,4 do úroku, ktorý si vypýtala za to financovanie. Čiže my za to, že sme v roku ix alebo v roku 2019 mali bankový odvod 0,4 %, tak banka, keď táto banka nás financovala, si vypýtala na nasledujúcich 10 rokov, keď sme si od nej požičali na 10 rokov na každý rok 0,4 %, lebo oni nevedeli, že kam sa to bude vyvíjať, a vôbec nemohli predpokladať, že či to bude rásť, alebo to bude klesať. Čiže v skutočnosti my sme bankám na konci zrejme zaplatili výrazne viac, jako sme od nich boli schopní cez bankový odvod vybrať. Jasné, že to takíto kaviároví socialisti, či jako im Andrej Stančík hovorí, či šampusoví, s 30-tisícovými hodinkami, 100-tisícovými autami a 50-tisícovými milenkami, tak jasné, že títo to zneužívali na to, aby oblbovali svojich voličov, ale znova je to len znak toho, že oni považujú svojich voličov za úplne hlúpych. Si myslia, že vôbec tí ľudia tomu nerozumejú. A povedia bankový odvod, už im rovno začarujú a tým pádom je všetko vybavené a nemusia im ani pravdu náznakom povedať. Čiže áno, my sme zrušili bankový odvod. Uvažujeme nad tým, že zavedieme, áno, špeciálnu daň pre banky alebo banky zaradíme medzi subjekty, ktoré by boli, na ktoré by sa vzťahoval odvod regulovaných subjektov, zatiaľ v rovine úvah, ale bolo by to spravodlivé, bolo by to zo zisku, nie z majetku. A hlavne by sa nám to neprenášalo do financovania štátu. No, a potom zase taký ten štandardný dríst o celoplošnom testovaní za miliardu eur, podsúvať tu bludy. Po prvé celoplošné testovanie, počítajme spolu, testy stáli niekde, ja neviem, či 3,5, alebo koľko stál ten jeden test, keď 3,6 mil. ľudí bolo na takom teste, tak to je nejakých možno 12 mil. eur a plus sme zaplatili tým ľuďom, ktorí pomáhali to organizovať okolo, čiže možno, dobre, ďalších 20 mil. pri celoplošnom testovaní išlo tým zdravotníkom, tým vojakom, policajtom, tým zamestnancom samosprávy, ktorí pomáhali. Čiže čo, teraz závidíte tým ľuďom, že sme im dali niečo zarobiť? Alebo je problém tých možno 13 mil., čo stáli testy na jedno pretestovanie celého Slovenska? Jedno pretestovanie a dokázali sme na mesiac zastaviť počet hospitalizácií v nemocniciach. Bodaj by sme dnes mali také čarovné prútiky alebo bodaj by sme takéto opatrenie urobili dva-trikrát za posledné dva-tri mesiace, aby sme mali v nemocniciach nie 3 400 pacientov, ale možno tisícku. Len tento váš nejaký svätý boj proti celoplošnému testovaniu, lebo ja viem, že to bolo ľuďom nepríjemné, špárať sa im v nose, ale zachránili sme tisícky životom týmto, lebo, ak by sa pri celoplošnom testovaní ľudia nakazili, tak sa nemohlo stať to, že následne mesiac nám sa zastavil rast, prudký rast počtu pacientov v nemocniciach. A druhá vec, akože kritizovať to, že sa počas roka alebo aj teraz stále testuje antigénovými testami, tak potom choďte kritizovať aj napríklad Dánsko, celosvetovú veľmoc v testovaní antigénovými testami. Rovnako veľká krajina, ako sme my, denne urobia 150-tisíc antigénových testov, popri tom 100-tisíc PCR testov, 250-tisíc testov každý jeden deň a pozrite sa, aké majú čísla. Omnoho lepšie výsledky ako my, lebo jednoducho nezatracujú nástroj, ktorý efektívne fungoval aj nám vtedy, keď tu sme tento nástroj efektívne používali. A ja som naozaj hrdý na 3,6 mil. ľudí, či dobrovoľne, alebo nedobrovoľne ktorí na to celoplošné testovanie svojho času prišli, lebo sme zásadným spôsobom pomohli vtedy nemocniciam. Len, bohužiaľ, potom už ten verejný tlak a, bohužiaľ, aj v koalícii nejaká nenávisť voči testovaniu alebo, by som povedal, zbabelosť presadzovať dobré veci pre ľudí bola omnoho silnejšia, jako tie dobré veci presadiť. Takže ďakujem pekne, hovorím, keď nakoniec, ešte raz, vystúpenie bývalého ministra financií alebo financmajstra mafiánskej strany s názvom SMER – sociálna demokracia mi pripadalo ako slintavé lízanie cez sklo, za ktorým sa nachádza 20 mld. eur, ktoré by veľmi rád presmerovali na správne účty do trezoru Kajetána Kičura... Kičuru, premenili na zlaté tehly a podobné osobné statky. A úlohou nás v koalícii je chrániť to sklo, aby to sklo tam zostalo nasledujúce desiatky rokov a títo ľudia aby len náznakom sa k správe veci verejných a financií nemohli ani len dostať. Ďakujem veľmi pekne.